Птиче в клетка
- Птиче мило, гласовито, 
я клъвни си, да си сито;
посръбни си и водица,
па запей ни песенчица 
гласовита 
песенчица 
кръшна, вита.

- Ах, дечица сладкодумни,
русокоси, мили, умни,
де сте чули и видели
някой роб да се весели?
Тук откак съм - аз не пея,
само плача, сълзи лея...
Плача жално, о, дечица -
за свобода, за горица,
за потока там, що шава,
що ми сутрин пригласява...
И да бихте ме разбрали,
знам, че бихте ме пуснали...

Стихотворения на Чичо Стоян